Budapest 28. sz. Országos Egyéni Választókerületi
Választási Bizottság

12/2010.(III.01.) OEVB Határozat

A 28-as számú Országgyűlési Egyéni Választókerület Választási Bizottsága (a továbbiakban OEVB) 2010. március 1-jén a XIX. ker. Polgármesteri Hivatal (1195 Bp. Városház tér 18-20.) I. 31. sz. alatti helyiségében tartott ülésén – 3 igen szavazattal - az alábbi 

határozatot
hozta: 

A 28-as számú Országgyűlési Egyéni Választókerület Választási Bizottsága az 1997. évi C. törvény 97/A. § (1) bekezdése szerinti felhatalmazása alapján úgy határozott, hogy a 24. számú (Bp. XIX. ker. Árpád u. 14. sz. alatti, a Bolyai János Általános Iskolában kialakított) szavazókört jelöli ki a külképviseleteken leadott szavazatok megszámlálására.
A 28. Országgyűlési Egyéni Választókerületi Választási Bizottság határozata ellen a választási eljárásról szóló 1997. évi C. törvény (a továbbiakban: Ve.) 79. § (1) bekezdése szerint, a Ve. 79. § (2) bekezdésben meghatározott indokok alapján, fellebbezéssel lehet élni, melyet a megtámadott határozatot hozó választási bizottságnál kell előterjeszteni. A fellebbezést úgy kell benyújtani, hogy az legkésőbb a megtámadott határozat meghozatalától számított 3 napon belül megérkezzen a határozatot hozó választási bizottsághoz. A fellebbezés tartalmát a Ve. 80. § (4) bekezdése szabályozza.

I n d o k o l á s

A Ve. 97/A. § (1) bek. alapján az országgyűlési egyéni választókerületi választási bizottság a 73/A. § (4) bekezdése szerinti, a külképviseleti szavazólapokat tartalmazó belső borítékokat - azok felbontása nélkül - szállítóborítékba zárja, amelyen fel kell tüntetni az abban elhelyezett belső borítékok számát. A szállítóborítékot az országgyűlési egyéni választókerületi választási bizottság tagjai aláírásukkal hitelesítik, továbbá elnöke bélyegzőlenyomattal is ellátja. Az országgyűlési egyéni választókerületi választási bizottság a szállítóborítékban elhelyezett belső borítékok számát külön jegyzőkönyvben rögzíti. Az országgyűlési egyéni választókerületi választási bizottság elnöke a szállítóborítékot és a jegyzőkönyv egy példányát az országgyűlési egyéni választókerület székhelyén lévő, az országgyűlési egyéni választókerületi választási bizottság által kijelölt szavazókör szavazatszámláló bizottsága elnökének adja át.
A választási bizottság megállapította, hogy a 24. számú szavazókör névjegyzékében szereplő választópolgárok száma átlagosnak mondható, illetve a szavazókör a választási bizottság székhelyéhez a legközelebb található, ezért a választási bizottság a rendelkező részben foglaltak szerint határozott.
A Választási Bizottság határozata egyebekben a Ve. 29.-29/B. §-án alapul.

Budapest, 2010. március 1.
Kmf.

    Dr. Bizek Dezső 
a Bp. 28. sz. OEVB elnöke